#### KISKŐRÖS VÁROS POLGÁRMESTERE

#### ELŐTERJESZTÉS

(a Képviselő-testület 2021. november 24-i ülésére)

## TÁRGY: A VÁROSI SPORTTELEP FELÚJÍTÁSA

Kiskőrös Város azon szerencsés települések közé tartozik, ahol pezsgő sportélet segíti a környéken lakókat az egészséges életmód kialakításában. Járásközpontként kiemelt térségi feladatokat lát el, a sport területén is.

A Városi sporttelep évtizedek óta ad otthon az amatőr szabadidős valamint a versenysport kedvelőinek. közel 5 hektár területen, közvetlenül a város szélén, zöld övezetben helyezkedik el ez a minden szempontól ideális komplexum. Az elmúlt években számos fejlesztést eszközölt a létesítményeken a helyi labdarúgó klub, azonban jelentősebb források hiányában kizárólag a labdarúgó sporttal összefüggésben.

A sporttelep egykori funkciói között szerepelt az atlétikai pályák üzemelése is. A helyi általános- és középiskolák számos rendezvényt szerveztek, versenyeket, diákolimpiákat rendeztek meg ezen a helyszínen. Sajnos mára rendkívül elavulttá váltak az atlétikai pályák és a hozzákapcsolódó kiszolgáló helyiségek egyaránt.

A jövőben, tekintettel arra, hogy a minden napos testnevelés már évek óta a köznevelés egy fontos eleme, erősíteni lehetne a kihelyezett testnevelés intézményrendszerét. A napközben kevésbé kihasznált sportegyesületi létesítményekben a délelőtti és kora délutáni időszakban a tanrendbe beépítve, szervezett keretek között kihelyezett sportfoglalkozásokon vegyenek részt.

A másik nagyon fontos jelentőséggel bíró terület a diáksport, amelynek célja, hogy a gyermek és a fiatalok szervezett keretek között, szakemberek irányításával sportoljanak szabadidejükben.

A felnőtt szabadidősport lehetőségek fejlesztésére és bővítésére is óriási igény mutatkozik. Az egyik legnépszerűbb sportágon a futballon kívül a futás, nordic wallking és a szabadban végezhető funkcionális edzésformák is vonzóvá teszik a sporttelepet.

A fejlesztés és korszerűsítés mára már elengedhetetlenné vált a területen. Kiskőrös Város Önkormányzata keresi a lehetőséget a további fejlesztési források feltárására. Amennyiben a megfelelő fedezet rendelkezésre állna, egy nagyobb volumenű fejlesztés végrehajtására kerülhetne sor.

Szükséges lenne egy olyan lelátó megépítésére, amely mintegy 800 főnek nyújtana kényelmes és biztonságos lehetőséget a sport- és egyéb rendezvények megtekintésére. A parkolók bővítése a fokozott igénybevétel miatt elengedhetetlen. A világítás korszerűsítése és kiépítése az esti órákban történő sportolás lehetőségét segítené elé, amely elsősorban a téli időszakban lenne előnyös. A közösségi helységek, öltözők, vizesblokkok a higiéniai előírások betarthatósága és komfortérzés fokozása miatt szükséges. A rendezett körülmények (padok, szeméttárolók elhelyezése), felnőtt fittneszpark, játszótér megépítése a családok szabadidős sportolási lehetőségeinek bővítését eredményezné.

Az atlétikai pályák kiépítése valamint a futópálya felújítása a fent említett iskolai kihelyezett testnevelés, a diáksportkörök működése és a megyei, járási sportversenyek, diákolimpiák megszervezése szempontjából nagyon fontos.

A „C” pálya mögötti kerítés megépítését pedig biztonsági okok is indokolják.

Mindezekre tekintettel javaslom a sporttelep megújításának koncepciótervére és lelátó ideiglenes fedésére, kilátóval tárgyban tervezési szerződés beszerzését és a tervezett beruházás előkészítését.

A fentiek alapján javasom, hogy a Képviselő-testület a határozat-tervezetben foglaltak szerint döntsön.

**Kiskőrös, 2021. november 16.**

 **Domonyi László**

 **polgármester**

**HATÁROZAT – TERVEZET**

Kiskőrös Város Önkormányzata

1. egyetért az Önkormányzat tulajdonában lévő…hrsz. alatti Városi Sporttelep fejlesztésével.
2. Az 1. pontban foglaltak előkészítési feladatainak ellátására bruttó 12 millió forintot különít el a Város 2021. évi költségvetése terhére.
3. Felhatalmazza a polgármestert, hogy a fejlesztés koncepciótervére és lelátó ideiglenes fedésére, kilátóval tárgyban tervezési szerződést kössön a nyertes ajánlattevővel.
4. Felkéri a polgármestert, hogy a Város 2021. évi költségvetéséről szóló rendeletének soron következő módosítását a fentiek figyelembevételével terjessze elő.

**Felelős:** polgármester

**Határidő:** azonnal